የኢትዮጵያ ንግድ ባንክ ጠቅላላ ሀብቱ 888 ቢሊዮን ብር መድረሱ ተገለጸ
• 56 ሽልማቶችን ለባለ ዕድለኛ ደንበኞቹ አስረከበሞገስ ጸጋዬ አዲስ አበባ፡- የ‹‹ይቆጥቡ ይሸለሙ›› ፕሮግራም ከተጀመረበት ከ2004 ዓ.ም ወዲህ በየዓመቱ በአማካኝ ከ2 ሚሊዮን በላይ አዳዲስ ደንበኞችን በማፍራት የባንኩን ጠቅላላ ሀብት 888 ቢሊዮን ብር ማድረስ መቻሉን የኢትዮጵያ ንግድ ባንክ አስታወቀ። የባንኩ ፕሬዚዳንት አቶ አቤ ሳኖ የ‹‹ይቆጥቡ ይሸለሙ›› የ10ኛ ዙር የሽልማት መርሐ ግብር ላይ ለባለ ዕድለኛ ደንበኞቹ ሽልማታቸውን ባስረከቡበት ዕለት እንደገለጹት፤ ባንኩ ይህን ሽልማት ከመጀመሩ በፊት የነበረው ጠቅላላ ሀብት 74 ነጥብ 2 ቢሊዮን ብር ሲሆን፤ ሽልማቱን በጀመረ በአስር ዓመት ውስጥ 888 ቢሊዮን ብር መድረስ ችሏል ብለዋል። እንዲሁም ከአስር ዓመት በፊት 2 ነጥብ 2 የነበረውን የቁጠባ ሂሳብ ብዛት ከ26 ሚሊዮን በላይ በማሳደግ 56 ቢሊዮን ብር የነበረውን ጠቅላላ የባንኩን ተቀማጭ ገንዘብ ወደ 670 ቢሊዮን ማድረስ መቻሉን ገልጸዋል። ባንካችን የውጭና የሀገር ውስጥ ገንዘብ ለማሰባሰብ ከሚጠቀምባቸው ስልቶች መካከል አንዱ የ‹‹ይቆጥቡ፤ ይሸለሙ›› እና ‹‹ይቀበሉ፤ ይመንዝሩ፤ ይሸለሙ›› ነው ያሉት ፕሬዚዳንቱ፣ ይህ ስልት ህብረተሰቡ የቁጠባ ባህሉን እንዲያሳድግ በማድረግ ረገድ ትልቅ አስተዋጽኦ አድርጓል ብለዋል። የሽልማት መርሐ ግብሩ ከተጀመረበት ዓመት ጀምሮ ከ8350 በላይ ሽልማቶችን በማዘጋጀት ደንበኞቹን ሸልሟል ብለዋል። ባንኩ ከዓመት ወደ ዓመት የሽልማት ዓይነቱንና መጠኑን እያሸሻለ መጥቷል። በ10ኛው ዙር የ‹‹ይቆጥቡ ይሸለሙ›› መርሐ ግብር ላይ ሁለት ዘመናዊ አፓርታማዎችን፣ 3 የጭነት መኪናዎችን፣ 17 ዘመናዊ የቤት አውቶሞቢሎች እና 34 ባለ ሦስት እግር ባጃጆችን በድምሩ 56 የሽልማት ዓይነቶችን ለአሸናፊዎች መበርከቱን ፕሬዚዳንቱ ገልጸዋል። የፋይናንስ ዕድገት ከሚለካባቸው ዘዴዎች አንዱ ምን ያህል ዜጎች የባንክ ተጠቃሚ ናቸው የሚለውን ነው ያሉት የብሔራዊ ባንክ ገዥ ዶክተር ይናገር ደሴ፤ በዚህ መለኪያ ሀገራችን እንደ ዓለም ይቅርና እንደ ምሥራቅ አፍሪካም ዝቅተኛ ደረጃ ላይ ትገኛለች ብለዋል። የኢትዮጵያ ንግድ ባንክ እንደሚያደርገው ሁሉ በተለያዩ አማራጮች ህብረተሰቡን ማስተማር ለዘመናዊ የገንዘብ አጠቃቀም ይረዳል። መቆጠብ ለግለሰብ ብቻ ሳይሆን ለሀገር ልማትም ቀላል የማይባል ሚና ስላለው ባህል መሆን አለበት ብለዋል። ህብረተሰቡ የቁጠባ ባህሉን እንዲያዳብር ማድረግ ያስፈልጋል ያሉት ገዥው፤ የኢትዮጵያ ንግድ ባንክ ትልልቅ ሀገራዊ ፕሮጀክቶችን በመርዳት ለሀገር ዕድገት ቀላል የማይባል አስተዋጽኦ ማድረጉን ተናግረዋል። ባንኩ በዓለም ዙሪያ ካሉ ባንኮች ጋር ተወዳዳሪ እንዲሆን የሚያስችለውን የተለያዩ የለውጥ ሥራዎችን መሥራት ይጠበቅበታል። ባንኩን ለማዘመን የሚደረገውን ጥረት ብሔራዊ ባንክ ለመደገፍ ፍቃደኛ መሆኑን አስታውቀዋል። በዕጣው የዘመናዊ የመኖሪያ ቤት ባለዕድለኛ የሆኑት አባ ሳሙኤል ወልደዮሐኒስ ከሰሜን አዲስ አበባ ዲስትሪክት አምቦ ቅርንጫፍ ሲሆኑ፤ የቤት ባለቤት መሆን በመቻሌ ዕድለኛ ነኝ። ባንኩ ከአድሎ በጸዳ መልኩ ለደንበኞቹ ሽልማቶችን መሸለም በመቻሉ ሊመሰገን ይገባዋል ብለዋል። ባንኩ ዕድሜ ጠገብ በመሆኑ ብቻ ሳይሆን የኢትዮጵያን ስም ስለሚያቀነቅን በኢትጵያን ተወዳጅ ነው። ደንበኛ ያልሆኑ ደንበኛ በመሆን ቆጥበው እንዲሸለሙና ኑሯቸውን እንዲያሻሽሉ ሲሉ መክረዋል።አዲስ ዘመን  ታህሳስ 23/2013